open-index/open-wikipedia-markdown huggingface dataset:
2014.–2015. aasta Balti tsooniturniir males

**2014.–2015. aasta Balti tsooniturniir males** oli aastatel 2014–2015 peetud Balti tsooniturniir, maailma karikaturniiri kvalifikatsioonivõistlus males. 

Aastatel 2014–2015 toimunud Balti tsooniturniirist, mis koosnes kolmest osavõistlusest, võttis osa 12 maletajat – igast riigist (Eesti, Läti, Leedu) neli mängijat. Mängiti ringsüsteemis tempoga kaks vooru päevas ajakontrolliga 90 minutit partiile pluss 30 sekundit käigule. Turniiri auhinnafond oli 30 000 eurot (igal osavõistlusel 10 000 eurot).  

Esimene osavõistlus toimus juunis 2014 Liepājas, teine osavõistlus peeti juunis 2014 Vilniuses ja kolmas osavõistlus jaanuaris 2015 Tallinnas. Kolme etapi koguarvestuses parim pääses tsooniturniiri võitjana mängima 2015. aasta maailma karikaturniirile.

## Liepāja osavõistluse lõpptulemused
1. Igors Kovaļenko 8,5 punkti, 2. Arturs Neikšāns 7 p, 3. Aloyzas Kveinys 6,5 p,
4.–5. Šarūnas Šulskis ja Tomas Laurušas 6 p, 6. Kaido Külaots 5,5 p, 7.–9. Ottomar Ladva, Tarvo Seeman ja Toms Kantāns 5 p. Suurmeister Normunds Miezis jagas 3,5 punktiga 11. kohta.

## Vilniuse osavõistluse lõpptulemused
1. Kovaļenko 9 p, 2. Šulskis 7 p, 3. Külaots 6,5 p, 4.–7. Ladva, Neikšāns, Miezis ja Kantāns 6 p, 8. Kveinys 5,5 p, 9. Laurušas 4,5 p, 10. Seeman 4 p.

## Tallinna osavõistluse lõpptulemused
1. Kovaļenko 8,5 punkti, 2.–4. Šulskis, Neikšāns ja Külaots 7 p, 5. Kantāns 6,5 p, 6.–7. Kveinys ja Ladva 5 p, 8.–10. Miezis, Mindaugas Beinoras ja Seeman 4,5 p, 11. Laurušas 4 p.


Sulskis Sarunas.jpg|Šarūnas Šulskis
Arturs neiksans 2019.jpg|Arturs Neikšāns
Kveinys_Aloyzas.jpg|Aloyzas Kveinys
Kulaots kaido 20081119 olympiade dresden.jpg|Kaido Külaots
Tomas Laurušas 2019 07 23 Klaipėda.jpg|Tomas Laurušas


## Balti tsooniturniirilt edasipääseja
2014.–2015. aasta Balti tsooniturniiri võitja suurmeister Igors Kovaļenko kvalifitseerus septembris 2015 Bakuus alanud maailma karikaturniirile. 

## Viited

## Välislingid
*Tallinnas algab Balti tsooniturniir males, kohal on FIDE president isiklikult. port.delfi.ee, 11. jaanuar 2015
Aleksejevka

**Aleksejevka** on linn Venemaal Belgorodi oblastis, Aleksejevka rajooni halduskeskus. Asub Tihhaja Sosna jõe kaldal, Belgorodist umbes 300 km ida pool.

Linn asutati 1685. aastal, 1954. aastal sai linnaõigused. Linn kuulus 20. sajandi alguseni Voroneži kubermangu.

1829. aastal hakkas kohalik talupoeg päevalilleõli tootma ning sealt levis õlitootmine kogu kubermangu.

2019. aasta alguses oli elanike arv 38 179.

## Viited

## Välislingid
Enn Biene

**Enn Biene** (28. august 1937 Tallinn – 12. detsember 2001 Tallinn) oli Eesti aerutaja.

Ta õppis Tallinna 36. Mittetäielikus 7-klassilises Koolis.

Ta töötas S. Kirovi nimelises näidiskalurikolhoosis kuni kolhoosi lõpuni ehitusosakonna töödejuhatajana. Iseseisvuse taastanud Eestis oli tegev ka eraettevõtjana, pidades Peterburi teel baari.

## Sportlasena
Aerutamist hakkas ta treenima 1950. aastatel Pirita aerutamisklubis ja kuulus treener Viktor Preimani rühma. Enn ja noorem vend Mati Biene elasid Pirita-Kosel, nii oli teed äsjaloodud aerutamisklubisse kerge leida.

Ta on tulnud Eesti meistriks meeste kahesüstal 1000 m distantsil (koos Are Elleriga, 1969), meeste neljasüstal 1000 m (koos Are Elleri, Enn Maamägi ja Ivar Metskülliga, 1968), meeste ühesüstal 4 × 500 m teatesõidus (koos Are Elleri, Ivar Metskülli ja Taavi Rajasaluga, 1969), meeste kahesüstal 500 m (koos Taavi Rajasaluga, 1967).

## Kirjandus
*Rein Järva, Juhan Mandre. "Eesti meistrid 1920–1999". 2003. ISBN 9985790316

## Välislingid
*Enn Biene tulemused Eesti meistrivõistlustel
*Haud Tallinna Rahumäe kalmistul
Mati-Ants Biene

**Mati-Ants Biene** (17. august 1941 Tallinn – 30. juuli 2007 Tallinn) oli eesti mitmekülgne sportlane (aerutaja, suusataja ja laskesuusataja). 

Isa Johann Biene, ema Elfiride-Agathe Biene (sündinud Karu) 

Mati sündis Pirita-Kosel pere noorima lapsena. Peres olid veel õde Hille Biene (hilisem Moikov), vend Enn Biene ja õde Anne Biene (hilisem Ernesaks). 

Mati Biene õppis Tallinna 36. Mittetäielikus 7-klassilises Koolis (praegune Pirita Majandusgümnaasium).

Aerutamist hakkas Biene treenima 1950. aastate keskel Pirita aerutamisklubis ja kuulus treener Viktor Preimani gruppi. Mati ja vanem vend Enn Biene elasid mõlemad Pirita-Kosel, nii oli teed äsjaloodud aerutamisklubisse kerge leida.

“Pirita aerutajate suur tähelend saabus 1958. aastal Moskvas NSV Liidu koolinoorte spartakiaadil, kui Mati Biene ja Toomas Sõmer saavutasid isegi asjatundjate üllatuseks kahesüstal 500 meetri distantsil hõbemedali,” vahendab teos “Eesti aerutamise lugu”. “1959. aastal kutsuti Pirita keskuse noored aerutajad Eestit esindama täiskasvanute Balti matšile. Neljasüst koosseisus Mati Biene, Toomas Sõmer, Evald Raud ja Harku keskuse kasvandik Mati Möller serveerisid taas üllatuse, pälvides maavõistlusel esikoha.”

Mati Bienet on nimetatud Pirita aerutamisklubi kuldkalaks, kes viis kõrgetele tulemustele endast nooremaidki.

“Olin 16-aastane, kui proovisin koos Pirita grupi kuldkala Mati Bienega kahesüsta. Ta oskas noori poisse osavalt innustada. Koguni kolmel alal, aerutamises, suusatamises ja laskesuusatamises meistersportlase normi täitnud Mati Biene oli toona ainus eestlane, kes võistles nii talvel kui suvel NSV Liidu rahvaste spartakiaadil,” meenutab teoses “Eesti aerutamise lugu” Are Eller.
#### Eesti meister
Mati Biene on olnud Eesti meister meeste kahesüstal 1000 m distantsil (koos Ülo Bertinguga, 1965), meeste kahesüstal 500 m (koos Are Elleriga, 1964 ja 1965) ja (koos Toomas Sõmeriga, 1959), murdmaasuusatamises meeste 4x10 km teatesõidus (koos Juri Kulnini, Valeri Zelentsovi ja Rein Tikuga, 1963), meeste ühesüstal 4x500 m teatesõidus (koos Ülo Bertingu, Evald Raua ja Toomas Sõmeriga, 1960 ja 1961), meeste neljasüstal 10 000 m (koos Mati Mölleri, Viktor Preimani ja Mati Milistveriga, 1960), meeste neljasüstal 1000 m (koos Toomas Sõmeri, Härmo Saarmi ja Mati Mölleriga, 1959).

Nõukogude armees teenis Mati Biene Tallinnas koos laulja Mati Nuudega. Ta on meenutanud, et Raua tänava nurgal asuva depoo tornist tuli alla, tänava kaugusel asuva mati peale hüpata. 

Mati Biene töötas Viimsis S. Kirovi nimelises näidiskalurikolhoosis kuni kolhoosi lõpuni ehitusremondi osakonna meistrina. 

## Vaata ka
*1963. aasta Eesti meistrivõistlused suusatamises

## Kirjandus
*“Eesti aerutamise lugu: portreelood ala tippudest” (Are Eller, Tõnu Kees, Indrek Petersoo jt), 2005, ISBN 9789949131266
*“Eesti meistrid 1920-1999” (Juhan Mandre ja Rein Järva), 2003, ISBN 9985790316

## Välislingid
*Mati-Ants Biene tulemused Eesti ja Nõukogude Liidu meistrivõistlustel 
*Suguvõsa Genis
Johann Georg Berg

**Johann Georg Berg** (12/24. mai 1817 Tartu – 17/29. august 1878 Paide) oli Eestimaa vaimulik.

Ta õppis aastatel 1828–1836 Tallinna Gümnaasiumis ja 1836–1841 Tartu Ülikoolis (Korp! Estonia liige). 

1842–1844 oli ta koduõpetaja Keila pastor C. G. Ficki perekonnas. 8/20. juunil 1844 ordineeriti Tallinna Toomkirikus vaimulikuks. Aastatel 1844–1874 teenis Juuru Mihkli kogudust pastorina, 1863–1873 oli Ida-Harju praost.

Johann Georg Berg oli Juuru koguduse pastor 1858. aasta Mahtra sõja all tuntud ülestõusu ajal. Mahtra kurbloo on romaaniks kirjutanud kirjanik Eduard Vilde, mistõttu on Bergi nimi ka tuntud tänapäeva inimesele. Vilde kirjelduses nägi Berg välja järgmiselt: "Tugeva kasvuga, täidlase, lihava koguga, ja habemest täiesti lagedaks aetud näoga. See lai, laadikas nägu teraste, uurivalt vaatavate diplomaadisilmadega tuletas muide elavalt Martin Lutherust meelde". Selles võite veenduda ka temast säilinud fotot silmitsedes.

Tema ajal viidi koguduses ellu olulisi uuendusi. 1846. aastal asutati tema eestvedamisel kirikukoor. 1847. aastal toimus kiriku ümberehitus. Keskaegsele kirikuhoonele ehitati uus, uusgooti stiilis 42,4 m kõrgune läänetorn. 1849. aastal valmis orelimeister Carl Tantoni käe all kiriku esimene orel.

Aastatel 1854–1856 jagas pastor Berg igale kihelkonna talule, kust kolm või enam päeva mõisatööl käidi, igaveseks raudvaraks piibli. Piiblid olid ostetud mõisnike annetustega. Ühtekokku jagati 620 piiblit. Paljudele oli see elu esimene lugemisvara. 1864. aastal asutas ta koguduse pastoraadis laenuraamatukogu, mis oli esimene avalik raamatukogu tänapäeva Raplamaa piires. 

Johann Georg Berg suri 17/29. augustil 1878 Paides ja on maetud koos abikaasa Elviine Annettega (sünd. Gunderstup; 1816-1891) Paide (Reopalu) kalmistule.

## Viited
Vanamehe film

"**Vanamehe film**" on 2019. aastal esilinastunud Eesti anima- ja komöödiafilm. "Vanamehe filmi" lavastasid Mikk Mägi ja Oskar Lehemaa, peaanimaatorid olid Egert Kesa, Olga Stalev ja Henri-Kaido Veermäe. 3D ja eriefektide peakunstnik Jaagup Metsalu, helikujunduse tegid Tanel Kadalipp ja Sten-Olle Moldau.

Filmi peetakse läbi aegade menukaimaks Eesti nukufilmiks, kogudes kinodes ligi 90 000 vaatajat. Film sai kriitikute kiituse osaliseks ning seda on tituleeritud ka Eesti parimaks komöödiaks.

Lisaks heliloojatele lõid filmile originaalmuusikat nublu ja Jaagup Kreem (Terminaator). Teiste hulgas astuvad näitlejatena üles Märt Avandi, Jan Uuspõld, Jaagup Kreem, Indrek Ojari, Mart Kukk ja Kristjan Lüüs.

## Sisu
Lapselapsed Aino, Mart ja Priidik lähevad suveks maale Vanamehele (Mikk Mägi) külla. Lapsed ei mõista maaelu kombeid ja nende tõttu läheb Vanamehe lehm (Märt Avandi) kaduma. Neil on lehma leidmiseks 24 tundi aega, enne kui lüpsmata udar plahvatab ja põhjustab piimatuumakatastroofi. Lehma üritab tabada ka hirmus Piimavana (Jan Uuspõld), kes soovib loomal pea maha võtta.

## Osatäitjad

* Vanamees, Priidik, Mart, Puujumal, Saemees Mikk – Mikk Mägi
* Aino, Triinu-Liis – Oskar Lehemaa
* Piimavana, Saemees Jan – Jan Uuspõld
* Jaagup Kreem – Jaagup Kreem
* Kukk, Saemees Indrek – Indrek Ojari
* Karu – Kristjan Lüüs
* Lehm – Märt Avandi
* Naabrimees – Mart Kukk 

## Vastukaja
"Vanamehe film" nomineeriti kuuele Eesti filmi- ja teleauhinnale, millest võitis kolm: parim montaaž, parim helikujundus ning parim kunstnikutöö. Film osutus edukaks ka rahvusvahelistel filmifestivalidel, pälvides sealhulgas parima täispika animatsiooni preemiad Fantasia filmifestivalilt ja Shanghai rahvusvaheliselt filmifestivalilt ning publiku lemmiku preemia Brüsseli Anima festivalilt.

"Vanamehe film" jõudis rahvusvahelisse levisse Inglismaal, Lõuna-Koreas ja Põhja-Ameerikas, kus filmile on omistatud põrandaaluse kultusfilmi staatus. Film on dubleeritud ka inglise ning korea keelde.

Täispika filmi stsenaariumi loomises osalenud Peeter Ritso, kes on täiskasvanutele mõeldud animasarja "Härra Keberniit" looja ja üks "Vanamehe multika" autoritest, ei olnud filmi lõpliku stsenaariumiga rahul ning kritiseeris häälekalt "Vanamehe filmi" peale selle ilmumist.

## Viited

## Välislingid
* Vanamehe film (2019) Eesti Filmi Andmebaas
* "The Old Man Movie: Lactopalypse! review – brilliantly weird Estonian stop-motion" The Guardian, 30. mai 2023
Šebekino

**Šebekino** on linn Venemaal Belgorodi oblastis, Šebekino rajooni halduskeskus. Asub Nežegoli jõe ääres, Belgorodist umbes 30 km kagu pool.

## Ajaloost
*Asulat on kaardil esmamainitud 1713. aastal. Asula on saanud nime maaomaniku alampolkovniku Šibeko järgi.
*1839. aastal ehitas Alexei von Rehbinder (baltisaksa aadlisuguvõsa Rehbinderite esindaja) algse suhkruvabriku, mida 1848. aastal rekonstrueeriti ja suurendati. 1850. aastaks oli Rehbinderite suhkruvabrik saanud Kurski kubermangu üheks suurimaks.
*1888. aastal rekonstrueeriti suhkruvabrik, 1890. aastal tootis suhkruvabrik kaupa 1,575 miljoni rubla väärtuses. Kaupade ekspordi lihtsustamiseks rajati 1896. aastal asulani raudteeharu.
*1905. aastal ehitas Rehbinder suhkruvabriku juurde elektrijaama, mis varustas elektriga lisaks tööstusettevõtetele ka elumaju. 20. sajandi alguses sai suhkruvabrik Venemaa suurimaks ja suhkru igapäevane toodang oli 15 vagunit, mis teenis aastas kuni 3 miljonit rubla tulu. 
*16. detsembril 1938 anti VNFSV Ülemnõukogu määrusega Šebekino asulale linna staatus.
*Sõjajärgsel perioodil kujunes Šebekino keemikute linnaks. 1948. aastal alustati NSV Liidu esimese keemiatehase ehitamist, kus toodeti pindaktiivsetel ainetel põhinevaid rasvaasendajaid ja pesuaineid.
*Rohkem kui aasta pärast Venemaa sissetungi Ukrainasse 1. juunil 2023. aastal teatas vene rahvusest vabatahtlike võitlejaid ühendav Venemaa Vabaduse Leegion, et oli tunginud üle Ukraina piiri Belgorodi oblastisse ja alustanud lahinguid Šebekino linna piiril olevates külades. Vene võitlejad salvestasid videopöördumise, milles lubasid vabastada kogu Venemaa. Kohaliku meedia teatel hakkasid elanikud piirkonnast pagema.
*Belgorodi kuberneri 2023. aasta 1. juuni kinnitusel tulistati linna BM-21 Grad raketiheitjaist.
*Belgorodi kuberneri kinnitusel hukkus 2024. aasta 1. juunil linnas Ukraina tulistamise läbi viis inimest.

## Viited

## Välislingid

*Suhkrupeedi harimise mehhaniseerimine. Punane Täht nr 68, 11. juuni 1951
*Piiriäärsetest asulatest evakueeritud väljendavad rahulolematust võimude suhtes. Postimees, 2. juuni 2023
*Mis on Belgorodi rünnakute taga? forte.delfi.ee
Pablo Sarabia

**Pablo Sarabia García** (sündinud 11. mail 1992 Madridis) on Hispaania jalgpallur, kes mängib Inglismaa kõrgliigaklubis Wolverhampton Wanderers ja Hispaania jalgpallikoondises. Ta mängib põhiliselt ründava poolkaitsjana, kuid võib mängida ka parema äärepoolkaitsja kohal.

## Klubikarjäär
Ta alustas klubikarjääri Madridi Realis, mille noorteakadeemiaga liitus ta 2004. aastal. 2009. aastal debüteeris ta Madridi Reali duubelmeeskonnas Hispaania tugevuselt kolmandas liigas. Ainsa mängu Madridi Reali põhimeeskonnas pidas ta 2010. aasta detsembris UEFA Meistrite Liiga alagrupimängus AJ Auxerre'i vastu, sekkudes mängu 72. minutil Cristiano Ronaldo asemele. Hooajal 2010–11 lõi Sarabia Hispaania tugevuselt kolmandas liigas kokku 12 väravat.

2011. aasta juulis sõlmis ta viieaastase lepingu Hispaania kõrgliigaklubiga Getafe. Väidetav üleminekusumma oli kolm miljonit eurot. Pärast seda, kui Getafe hooaja 2015–16 järel kõrgliigast välja langes, liitus Sarabia Sevillaga. Hooaeg 2018–19 oli tema senise karjääri edukaim Hispaania kõrgliigas, kui ta lõi liigas 12 väravat ja andis 13 väravasöötu.

2019. aasta juulis sõlmis ta viieaastase lepingu Prantsusmaa kõrgliigaklubiga Paris Saint-Germain. Esimese värava lõi ta Prantsusmaa kõrgliigas sama aasta 5. oktoobril mängus Angersi vastu. Samal hooajal tuli ta Paris Saint-Germainiga Prantsusmaa meistriks. 2021. aasta septembris suundus ta Paris Saint-Germainist üheks hooajaks laenule Portugali kõrgliigaklubisse Lissaboni Sporting.

## Koondisekarjäär
2009. aasta jalgpalli noorte maailmameistrivõistlustel võitis Sarabia Hispaania kuni 17-aastaste koondisega pronksmedali. 2011. aastal võitis ta Euroopa omavanuste meistrivõistlused Hispaania kuni 19-aastaste koondisega ja 2013. aasta Hispaania kuni 21-aastaste koondisega.

Hispaania jalgpallikoondises tegi ta debüüdi 5. septembril 2019 EM-i valikmängus Rumeenia vastu. Koondisekarjääri esimese värava lõi ta sama aasta 15. novembril EM-i valikmängus Malta vastu.

Ta kuulus Hispaania koondisse 2021. aasta Euroopa meistrivõistlustel. Ta lõi turniiril kaks väravat – viimases alagrupimängus Slovakkia vastu ja kaheksandikfinaalis Horvaatia vastu.

## Saavutused
;Sevilla
*Copa del Rey: Teine koht 2017–18
*Supercopa de España: Teised kohad 2016, 2018
*UEFA Superkarikas: Teine koht 2016
;Paris Saint-Germain
*Ligue 1: 2019–20
*Coupe de France: 2019–20, 2020–21
*Coupe de la Ligue: 2019–20
*Trophée des Champions: 2019, 2020
*UEFA Meistrite Liiga: 2019–20
;Sporting CP
*Taça da Liga: 2021–22
2. Jõe tänav

**2. Jõe tänav** on tänav Narvas  Sutthoffi linnaosas. Tänava kogupikkus on umbes 370 m.

Tänav algab Taime tänavalt, kulgeb loodesse Pargi tänava ristmikuni. Tänava jätk algab 27 m enne ristmikku ja kulgeb kirdesse ning lõpeb 1. Jõe tänavaga ristudes. 

Enne 1990. aastaid kandis 2. Jõe tänav vene keeles nime *улица II Йыэ*.

## Viited
Pargi tänav (Narva)

**Pargi tänav** on tänav Narvas  Sutthoffi linnaosas. Tänava pikkus on umbes 260 m.

Tänav algab Jõesuu tänavalt, kulgeb kirdesse, pöörab põhja ja taas kirdesse ning lõpeb 1. Jõe tänavaga ristudes.

1900. aasta linnaplaanil on selle tänava nimi vene keeles *Сутгофская улица*. 1929. aasta linnaplaanil on tänava nimi **Pargi tänav**.

Enne 1990. aastaid kandis Pargi tänav vene keeles nime *улица Парги*.

## Viited
Pargi põik (Narva)

**Pargi põik** on tänav Narvas  Sutthoffi linnaosas. Tänava pikkus on umbes 125 m.

Tänav algab Jõesuu tänavalt, kulgeb kirdesse ning lõpeb umbtänavana.

Enne 1990. aastaid kandis Pargi Põik vene keeles nime *улица Парги - Пыйк*.

## Viited
Kreemvalge

**Kreemvalge** ehk **kreemikas** ehk **koorekarva** on värvitoon, mis on kollakas või beeži varjundiga valge, piimakoore või elevandiluu värvi.

## Pildid

File:Milk heavy cream B.jpg|Piima peale kogunenud koor
File:7445 - Zürich - Café Schober - Hot Chocolate.JPG|Vahukoor šokolaaditassil
File:01 Mmm... Apple Crisp with Whipped Cream.jpg|Vahukoorega õunakook
File:Kollased2 color nomenclature for naturalists.jpg|Kreemikas on värviproovil 20. Tahvel VI raamatust "A nomenclature of colors for naturalists", 1886


## Variatsioonid
Loodusteadlastele ja linnuvaatlejatele määratud värviõpik, 1886. aastal ilmunud "A nomenclature of colors for naturalists..." soovitab kreemi värvuse (*Cream color*) segada kaadmiumoranžist, kaadmium-sidrunkollasest ja rohkest valgest. Värvitoon on soojatooniline pastelne väga hele kollane.

RAL Classic värvikaardi toon 9001 *Cremeweiß* on hallika-beežika nüansiga valkjas värvitoon.

Veebivärv *Cream* on jahedatooniline pastelne helekollane.

## Kasutamine
Värvus seostub siidisuse, sileduse, pehmuse, vagususe ja puhtusega.

Värvinime kasutatakse kangaste, rõivaesemete ja muude tekstiilide, samuti mitmesuguste tarbekaupade värvuse kohta. Värvisõna esines juba 1920. aastate Eesti moesõnavaras.

Nimetust "kreem" või "kreemikas" kasutatakse karvavärvuse iseloomustamiseks, näiteks samojeedi koertel või kuldsel retriiveril, samuti mitmel kassitõul (Birma kass, briti lühikarvaline kass, lühikarvaline orientaal jt).


File:Belgium Chocolates.jpg|Valge šokolaad on iseloomulikku kreemvalget värvi
File:Iglesia católica de Santa María, Dawson City, Yukón, Canadá, 2017-08-27, DD 32.jpg|Dawson City katoliku kirik on värvitud koorekarva
File:Kjole - tredelt kjole i kremfarget silketaft - Oslo Museum - OB.11793.A-C - bilde 2.jpg|Kreemist siidist õhtukleit, 1882
File:Heiress dress 1957 by Sybil Connolly - Bust Detail.jpg|Kreemikast linasest Sybil Connolly kleit, lähivaade rinnaosast, 1957
File:Burma creme.JPG|Kreemi värvi Birma kass


## Vaata ka
* ekrüüvalge
* linavalge
* lambavalge
* kremello

## Viited

## Välislingid
* [Kreemvalge Wikimedia Commonsis](https://commons.wikimedia.org/wiki/Category:Cream_(color))
Paadi tänav (Narva)

**Paadi tänav** on tänav Narvas Sutthoffi linnaosas Aiandusühistu Retšnoi maa-alal. Tänava pikkus on umbes 340 m.

Tänav algab Jõesuu tänavalt, kulgeb põhja, pöörab loodesse ja kulgeb Jõesuu tänavaga paralleelselt. Tänava keskel ristub see Purje tänavaga.

Enne 1990. aastaid kandis Paadi tänav vene keeles nime *улица Паади*.

## Viited
Iminenase lahing

**Iminenase lahing** oli kokkupõrge, mille ühel poolel olid Mali ja Prantsusmaa väed ning teisel poolel džihadistid (Ühtsuse ja Džihaadi Liikumine Lääne-Aafrikas (MOJWA) ja Al-Mulathameen). Valitsusvägede sõnul lõppes lahing islamistide ülekaaluka kaotusega, hukkus 52 terroristi ning mitte ühtegi valitsusväelast. Lahing leidis aset 2013. aasta veebruari lõpust märtsi alguseni Gao linna läedal.

## Viited
Virgumise tegurid

**Virgumise tegurid** või **seitse valgustumise faktorit** (paali keeles *satta bojjhagā* või *satta sambojjhagā*; sanskriti keeles *sapta bodhyanga*) on budismis loetelu teguritest või faktoritest, mis on vajalikud virgumisele ehk valgustumisele jõudmiseks. 

## Loetelu

Seitse virgumise tegurit on järgmised.

* Tähelepanelikkus ehk teadvel olek või meelespidamise võime (paali keeles *sati*, sanskriti keeles *smrti*): võime olla täielikult teadlik olemasolust. 
* Mõistmine ehk äkk-teadmine (paali keeles *dhamma vicaya*, sanskriti keeles *dharmapravicaya*): sünnib sügavast huvist kõigi olemasolu aspektide suhtes.
* Energia ehk vägi või tarmukus (paali keeles *viriya*, sanskriti keeles *vīrya*): pühendumine, jõud selleni jõudmiseks.
* Vaimustus (paali keeles *pīti*, sanskriti keeles *prīti*): ekstaatiline rõõm selleni jõudmisel.
* Rahu, vaikus (paali keeles *passaddhi*, sanskriti keeles *prashrabdhi*): keha ja meele rahunemine.
* Keskendumine, kokku koondamine (*samādhi*): rahulik, keskendunud meeleseisund.
* Eelistamatus ehk võrdne suhtumine (paali keeles *upekkha*, sanskriti keeles *upekshā*): asjade ja nähtuste võtmine nii nagu nad just on, ilma omapoolsete arvamuste või hinnanguteta.

See loetelu on üks seitsmest virgumisega seotud omaduste või seisundite loeteludest.

.

## Vaata ka

* Kaheksaosaline tee
* Bhāvanā
* Budistlik psühholoogia

## Kirjandus

* *Bhikkhu Sutta* (SN 46.5)
* *Gilana Sutta* (SN 46.16)

## Välislingid

* Seven Factors of Enlightenment by Ven Vimalaramsi
* The Seven Factors of Enlightenment by Ven Piyadassi
* The Seven Factors of Enlightenment by Ven Ariyadhamma
Karl von Sievers (1710–1774)

Krahv (alates 1760) **Karl von Sievers** (saksa keeles *Karl Eduard Graf von Sievers auf Lagena und Waiwara*, vene keeles *Карл Ефимович Сиверс*) oli Venemaa keisrinna Jelizaveta Petrovna ülemõuemarssal ja Venemaa Keisririigi sõjaväelane (kindral en chef). Baltisakslane, Vaivara mõisa ja Wendeni ordulinnuse omanik.
Kirby

**Kirby** võib olla:

## Kohad
### Ameerika Ühendriigid
* Kirby (Arkansas), inkorporeerimata, rahvaloenduseks loodud ala
* Kirby (Indiana), inkorporeerimata ala
* Kirby (Missouri), inkorporeerimata ala
* Kirby (Montana), asum
* Kirby (Ohio), küla
* Kirby (Texas), linn
* Kirby (Vermont), linn
* Kirby (Lääne-Virginia), inkorporeerimata ala
* Kirby (Wisconsin), inkorporeerimata ala
* Kirby (Wyoming) linn
* Kirby Lake (Abilene, Texas), paisjärv

### Mujal
* Kirby, küla Kanadas
* Kirby Cone, mäetipp Marie Byrdi maal Antarktikas
* Lääne-Kirby, linn Inglismaal

## Inimesed
* Kirby (perekonnanimi), inimesed sellise perekonnanimega
* Kirby (eesnimi), inimesed sellise eesnimega

## Ehitised
* Kirby Building, pilvelõhkuja Dallases USA-s
* Kirby Muxloe' kindlus, kindlus Kirby Muxloe's Inglismaal
* Kirby Hall, Elizabethi-aegne maja Corby lähedal Inglismaal
* Kirby maja (täpsustus), sellise nimega majad Inglismaal ja USA-s
* Kirby spordikeskus, spordiareen Eastonis Pennsylvanias USA-s
* Kirby veski, ajalooline jahuveski Medfordis New Jerseys USA-s

## Ettevõtted
* Kirby Building Systems, moodulmajade tootja
* Kirby Corporation, merendusvarustuse tootja
* Kirby Company, tolmuimejate tootja
* Kirby's Pig Stand, Ameerika Ühendriikide esimene *drive-in* restoran

## Kultuur
* "Kirby" (sari), videomängusari
** Kirby (tegelane), sarja nimitegelane
* "Kirby" ("Dünastia"), jagu telesarjas "Dünastia"
* Kirby, tegelane filmis "The Brave Little Toaster" (*väike julge röster*)
* Kirby, tegelane filmis "Väike tibu"
* "Kirby", laul Aesop Rocki albumilt "The Impossible Kid" (*võimatu laps*)

## Muu
* Kirby 23, Bruce Kirby poolt disainitud 1980. keskel toodetud purjekas
* Kirby auhind, aastatel 1985–1987 koomiksite valdkonnas antud auhind
* Kirby täiendõppe kolled, praegune Middlesbrough' kolledži osa Inglismaal
* Kirby High School (täpsustus)
* 51985 Kirby, Jack Kirby järgi nime saanud asteroid
* Loteki Supernatural Being (1990–2007), tuntud kui Kirby, ainus koer, kes on sama aasta jooksul võitnud kõik kolm suurt rahvusvahelist koeranäitust

## Vaata ka
* Kirby Krackle
* Kirby-le-Soken
* Kirby Muxloe
* Kirby Hill (täpsustus)
* Kerby (täpsustus)
* Kirkby (täpsustus)
Friedrich II (Brandenburg)

**Friedrich II** (19. november 1413 – 10. veebruar 1471), hüüdnimega "**Raudne**" (*der Eiserne*) ja mõnikord "**Raudhammas**" (*Eisenzahn*), oli Brandenburgi markkrahvkonna kuurvürst 1440. aastast kuni oma tagasiastumiseni 1470. aastal; ta oli Hohenzollernite dünastia liige.

## Elulugu

Friedrich II sündis Tangermünde lossis *(Burg Tangermünde)*, kui Tangermünde oli Brandenburgi markkrahvkonnas, Friedrich I-le, Brandenburgi esimesele Hohenzollernist valitsejale, ja tema naisele Elisabethile. Teise pojana olid tal vennad Johann Alkeemik ja Albrecht Achilles, kes mõlemad valitsesid samuti Brandenburgi kui markkrahvid.

1421. aastal, 8-aastaselt, kihlati Friedrich Jadwiga Jagiellonkaga, kuid too suri 8. detsembril 1431, enne abielu sõlmimist.

Kui Friedrich I 1437. aastal tagasi tõmbus, andis ta oma saamatule vanemale pojale Johannile Bayreuthi vürstkonna, samas asus Friedrich II Brandenburgi valitsema. Erinevalt isast pöördus ta keiserlikust poliitikast kõrvale ja keskendus jõupingutustele rahustada kuurvürstkonna aadel ja linnad. Tülid Berliini linnaga algasid 1440. aastal tema plaanidest ehitada uus elukoht Spree jõe Cöllni saarele. 1448. aastal kulmineerus *Berliner Unwille* (nördimus) linna territooriumi loovutamise vastu kuurvürsti linnuse jaoks avalikuks mässuks, kui kodanikud ujutasid üle tulevase *[[Berliini loss|Stadtschlossi]]* kaevetööd. Sellegipoolest võitis Friedrich II, kui palee ehitati ja linna õigusi otsustavalt piirati.

1453. aastal saadeti Friedrich II-le kui Brandenburgi markkrahvile Rhodoselt Püha Johannese rüütlite suurmeistri kirjutatud kiri, milles ta teavitas teda Konstantinoopoli langemisest ja palus tal saata neile toetust, mis lubaks neil jätkata võitlust Türgi ohu vastu. Tema vastus on teadmata.

1454. ja 1455. aastal sõlmis ta Cöllni ja Mewe lepingud ning sai nendega Saksa ordu riigilt Neumarki tagasi. Väsinuna pikast võitlusest Pommeri hertsogkonnaga, astus ta 1470. aastal oma noorema venna Albrecht Achillesi kasuks tagasi, taandus Bayreuthi vürstkonda ja suri aasta hiljem Neustadt an der Aischis.

## Perekond ja lapsed

11. juunil 1441 abiellus Friedrich II Saksimaa kuurvürsti Friedrich I tütre Katharinaga (1421 – 23. august 1476). Nad said kolm last (ja Friedrichil oli üks sohilaps):

* Dorothea (u. 1446 – märts 1519)
* Margarete (u. 1450 – 1489)
* Johann (23. detsember 1406...16 – 1454)
* Erasmus (u. 1452 – 1465)
Seeder (perekonnanimi)

**Seeder** on eesti ja norra perekonnanimi.

Eestis on perekonnanime Seeder pandud Uue-Põltsamaa mõisavallas Põltsamaa kihelkonnas Viljandimaal ja Erastvere mõisavallas Kanepi kihelkonnas Võrumaal. Nimede eestistamisel määrati Seeder uueks perekonnanimeks isikuile, kelle perekonnanimi oli Lirtse (1923. aastal Narvas) ja Seermann (1938. aastal Kirbla vallas Läänemaal). Samas määrati Seedri-nimelistele isikuile nimede eestistamisel uueks perekonnanimeks Tormilaid (1937. aastal Narvas). 2020. aasta 1. jaanuari seisuga on perekonnanimi Seeder Eestis 43 mehel ja 31 naisel. 

* Helir-Valdor Seeder (sündinud 1964), eesti poliitik, erakond Isamaa esimees ja XIV Riigikogu esimene aseesimees. 
* Mihkel Seeder (sündinud 1988), eesti näitekirjanik. 

## Viited
Salveiroheline

**Salveiroheline** on üks rohelistest värvitoonidest, hele hallikas roheline, mis meenutab kuivatatud salveilehtede värvust.

Mõned värvisüsteemid käsitlevad salveirohelist värvusena, mis tekib kahe tertsiaalvärvuse segamisel – kas kiltkivihalli ja tsitriinkollase või kiltkivihalli ja oliivrohelise segamisel.

## Pildid

Salvia officinalis - φασκόμηλο 01.jpg|Kasvav *Salvia officinalis*
Salviae folium by Danny S. - 001.jpg|Kuivatatud salveilehed droogina
White Sage.jpg|*Salvia apiana* kuivatatud lehed


## Kasutamine
Salveiroheline on pastelne ja neutraalsena mõjuv värvitoon, mis sisekujunduses võrreldes puhta valge ja neutraalse halliga mõjub pehmemalt. Sobitatuna kollakate puidutoonide ja kreemvalgega annab ruumile elava ning värvika ilme. Rohelise ja sooja halli vahel asuvat värvust peetakse maalähedaseks ja rahustavaks ning see sobib peale puidu ka muude looduslike materjalidega - naha, rotangi, vitspunutise, keraamika ja marmoriga.

## Vaata ka
* Seladonroheline
* Reseedaroheline

## Viited
Piti

***Pīti*** (paali keeles *pīti*, sanskriti keeles *prīti*, inglise keeles *rapture*, *joy* või ka *happiness*) on budismis vaimustus või ekstaatiline rõõm, mida kogetakse meditatsioonipraktikas. 

*Pīti* on üks virgumise teguritest ning seotud keskendumisseisunditega ehk *[[jhāna]]*dega (eriti kolmanda kehalise *jhāna*ga). 

Mediteerimise käigus on seesuguse vaimustuseni jõudmine väga stimuleeriv ja ülimalt nauditav. Kui aga sellest ei jõuta kaugemale ja seda jäädaksegi ihaldama, siis võib see osutuda ka takistuseks.

## Vaata ka
* Sukha
* Jhāna
* Mudita

## Viited
Neerumuster

**Neerumuster** on tekstiilikujunduses esinev ornament, mille motiiviks on korduvad tilgakujulised, kõveraks keeratud teravama otsaga kujundid (pärsia keeles  بته ‎*bote* või *buta*).

## Ajaloost
Neerumotiiv on Pärsia algupäraga, kuid see sai Lääne-Euroopas 18. ja 19. sajandil väga populaarseks kašmiirsallide ja sissekootud mustriga või trükitud kangaste kaudu, mida imporditi Mogulite riigi järgsest Indiast läände. Tänapäeval harjumuspärase pillava värvirikkuse omandas neerumuster just India trükitekstiilidel. Mustri ingliskeelne nimetus *Paisley* tuleb Lääne-Šotimaa linna Paisley nimest, kus lausa sadade kaupa kooti India moe järgi järeletehtud salle ja muid tekstiile.

Neerumuster esineb tänapäeva meestemoes sageli vestidel, lipsudel ja sallidel.

Trükikangastel tavaliseks saanud motiivil on Eesti rahvarõivakostüümis oma koht uhketest türgipunastest trükikangastest põlledel, näiteks Kihnu rahvariietes. Neerulise mustri puhul peavad neerude peenemad keeratud otsad asetsema rõivaesemel ülevalpool.

## Pildid

File:Shawl Fragment (India), 19th century (CH 18615341).jpg|19. sajandi India salli fragment
File:Shawl LACMA M.84.244.1.jpg|Šotimaal Paisleys kootud India kašmiirsalli imitatsioon
File:M0354 2013-001 2.jpg|19. sajandi naiseriietus neerulise suurrätiga
File:Persian Silk Brocade - Paisley - Persian Paisley - Abdollah Salami - 1939.jpg|Pärsia siidbrokaat 1930. aastatest
File:Persian Silk Brocade - Paisley - Persian Paisley - Seyyed Hossein Mozhgani - 1963.jpg|Kuld- ja hõbelõngadega kootud Pärsia siidbrokaat, 1963
File:ZM1-02.JPG|Tänapäevane trükimustriga kaelarätt
File:Häll Kihnu muuseumis.jpg|Häll Kihnu muuseumis - lapsekuju mütsike on *nierulisest* kangast


## Viited
Transall C-160

**Transall C-160** on kahe turbopropellermootoriga taktikaline ülatiivaline sõjaväe transpordilennuk, mida ehitati Prantsusmaal ja Lääne-Saksamaal. Esmalend toimus 25. veebruaril 1963. 

Transall on konsortsiumi Transporter Allianz lühinimi, konsortsiumi kuulusid Messerschmitt-Bölkow-Blohm, Aérospatiale ja VFW-Fokker.

## Lennuki kirjeldus
Algne idee oli ehitada Prantsusmaa lennuväele ja Saksamaa Luftwaffe (Bundeswehr) vajadustele vastav transpordilennuk, hiljem ostsid C-160 lennukit ka Lõuna-Aafrika vabariik, Türgi ning mitmete teiste riikide transpordifirmad.

Lennuki survestatav lastiruum, mõõtmetega 13,5 x 3,15 x 2,98 m, tagumine osa on varustatud rambiga. Inimeste transpordiks on lastiruumis 93 istekohta. Kuigi viimane C-160 ehitati 1985. aastal, on C-160-d endiselt kasutuses. Seda tüüpi lennukeid on lisaks transpordiks kasutamisele kohandatud ka muud otstarvet täitma, näiteks tankurlennukiteks õhus tankimiseks; neid kasutatakse ka sideplatvormina ja signaalluures.

Ressursi täis lennanud C-160-d asendatakse Prantsusmaal ja Saksamaal Airbus A400M Atlastega.

## Tehnilised andmed (C-160D)
* Meeskond: 2 + 3
* Pikkus: 32,4 m
* Kõrgus: 12,4 m
* Tiivaulatus:40,0 m
* Tühikaal: 29 tonni
* Suurim lennukaal: 49 tonni
* Max last: 16 000 kg
* Suurim kiirus 513 km/h
* Lennuulatus:1200 km
* Mootor: turbopropeller 2 x 4222 kW (5738 hp) Roll-Royce Tyne MK22

## Viited
Sati (budism)

***Sati*** (paali keeles, sanskriti keeles *smṛti*) on budismis oluline vaimne praktika, mille sisuks on tähelepanelikkus, teadlikkus, teadvustamine ja meelespidamine. 

*Sati* on teadlikkus, võime meeles pidada, toiminguid kontrollida ja vastavusse viia eelnevate kogemustega. 

Laiemas mõttes on *sati* budistlik harjutus, mis näeb ette kõige märkamist, mida harjutaja teeb ja millega kokku puutub.

See on keskne vaimne tegur, esimene virgumise tegur ja arija kaheksaosalise tee seitsmenda osana õige teadvustamine (*sammā-sati*).

## Mõiste

Paalikeelne mõiste *sati* ja sanskritikeelne *smṛti* on "mäletamine" või "mälu", tähendades õpetuste mäletamist, meenutamist, meeles hoidmist, meeles pidamist. Tõlkija T. W. Rhys Davidsi selgituste kohaselt tähendab *sati* sõna-sõnalt küll "mälu", aga kuna see mõiste kordub paali kaanonis alati fraasina *sato sampajâno* (*mindful and thoughtful*), siis osutatakse seeläbi meele aktiivsusele, jagamatule tähelepanule ja pidevale kohalolekule.

Satipatthana Sutta kohaselt tähendab *sati* teadlikkuse arendamist tegelikkuse suhtes, mistõttu meeletajusid tuleks pidada ajutisteks ja suhtelisteks.

Inglise keeles on *sati* ja *smṛti* vastetena kasutatud mõisteid *attention* (Jack Kornfield), *awareness*, *concentrated attention* (Mahasi Sayadaw), *inspection* (Herbert Guenther), *mindful attention*, *recollecting mindfulness* (Alexander Berzin), *recollection* (Erik Pema Kunsang, Buddhadasa Bhikkhu), *reflective awareness* (Buddhadasa Bhikkhu), *remindfulness* (James H. Austin), *retention*, *self-recollection* (Jack Kornfield), *mindfulness*. 

Eesti keeles on *sati* vastena kasutatud mõistet "meelespidamine" ja teadlikkus. 

### ''Mindfulness''

Ingliskeelne mõiste *[[mindfulness]]* esineb paalikeelse *sati* vastena esmakordselt 1881. aastal ilmunud T. W. Rhys Davidsi tõlgetes. Tänapäeva läänemaailmas popularisaaris seda mõistet Thích Nhất Hạnh.

Ingliskeelsele mõistele *mindfulness* on eesti keeles kasutusel mitmeid vasteid: teadvelolek, ärksus, tähelepanelikkus; ärksameelsus, teadlikkus, meeleteadlikkus; jmt.

## Praktika

*Sati* kui jäägitu tähelepanelikkus või teadlikkus on olulisel kohal sisevaatlusel põhinevate vaimsete tehnikate puhul nagu satipatthana ja anapanasati.

## Vaata ka

* Mindfulness
* Satipatthana
* Vipassana

## Viited
Kalnēji

**Kalnēji** on küla (*mazciems*) Lätis Tukumsi piirkonnas Pūre valla põhjaosas. Küla asub valla keskusest Pūrest 3,5, piirkonna keskusest Tukumsist 23 ja Riiast 85 kilomeetri kaugusel.

Küla on kujunenud endise Šerlati karjamõisa (*Charlottenhof*) keskuse juurde.

## Viited
Okene

**Okene** on linn Nigeerias Kogi osariigis. Linn asub samanimelises kohalikus omavalitsuses, kiirtee A2 ääres. 2006. aasta rahvaloenduse andmetel on selle pindala 328 ruutkilomeetrit ning seal elas 320 260 inimest.

Elanikkonna enamiku moodustavad eibrad, kohalik keel on eibra keel.

Piirkonna postiindeks on 264.

## Viited
Galciems

**Galciems** (ka **Galaciems**) on küla (*mazciems*) Lätis Tukumsi piirkonnas Pūre valla lõunaosas. Küla asub Abava jõe kaldal ja jääb valla keskusest Pūrest 6,5, piirkonna keskusest Tukumsist 18 ja Riiast 85 kilomeetri kaugusele.

Küla on kujunenud endise Galenieki karjamõisa (*Endenhof*) keskuse juurde.

## Viited
Meiniķi

**Meiniķi** (vanasti ka **Daigones skola**) on küla (*mazciems*) Lätis Tukumsi piirkonnas Pūre valla lõunaosas. Küla jääb valla keskusest Pūrest 5,4, piirkonna keskusest Tukumsist 23 ja Riiast 88,4 kilomeetri kaugusele.

## Viited
Beķermuiža

**Beķermuiža** on küla (*mazciems*) Lätis Tukumsi piirkonnas Pūre valla keskosas. Küla asub Abava jõe kaldal paigas, kus Zvārīte Abavasse suubub. Beķermuiža jääb valla keskusest Pūrest 2,5, piirkonna keskusest Tukumsist 21 ja Riiast 83 kilomeetri kaugusele.

Küla on kujunenud endise Pūre mõisa Beķermuiža karjamõisa (*Bäkkerhof, Bekershof*) keskuse juurde.

## Viited
Novõi Oskol

**Novõi Oskol** on linn Venemaal Belgorodi oblastis, Novõi Oskoli rajooni halduskeskus. Asub Oskoli jõe vasakul kaldal, Belgorodist 109 km kaugusel.

Linn asutati 1637. aastal, 1779. aastal sai linnaõigused.

2020. aasta alguses oli elanike arv 18 478.

## Viited

## Välislingid

*http://novoskoladmin.ru/
Mudita

***Muditā*** (sanskriti ja paali keeles) on budismis rõõmustamine või kaasa rõõmustamine ja see on eelkõige rõõm teiste hea käekäigu üle, olles vastukaaluks kadedusele ning seotud sõbralikkuse ja kaastundega.

*Muditā* on budismis üks neljast mõõtmatust ehk brahmaseisundi koostisosa

## Vaata ka

* Piti
* Sukha

## Viited
Sława

**Sława** (saksa *Schlawa*) on linn Poolas Lubuszi vojevoodkonnas Wschowa maakonnas, Sława valla halduskeskus. Sława asub Wschowast umbes 19 km lääneloodes.

Asula sai linnaõigused 1312. aastal. Kuni 1945. aastani oli linn Saksamaa koosseisus.

## Viited
Ants Salum

**Ants-Vihur Salum** (4. detsember 1923 Ahja, Tartumaa – 29. detsember 2012 Viljandi) oli eesti pedagoog, kultuurielu edendaja ja uurija.

Ta oli Viljandi kultuuriakadeemia audoktor, Memento Viljandi ühenduse juhatuse esimees ja Eesti Kongressi liige.

## Elulugu
Salum sündis metsniku perekonnas. Tema lapsepõlv möödus Missos. Koolis käis ta Pugola algkoolis Võrumaal, Võru reaalkoolis ja Hugo Treffneri Gümnaasiumis. 

Ta jagas oma põlvkonnakaaslaste saatust, keda nii Saksa kui ka Nõukogude okupatsioon muserdasid. Aastatel 1946–1950 viibis ta represseerituna Komi ANSV-s. Neist aastaist on ta pikemalt kirjutanud on autobiograafilises teoses "Raiusin kõik raamatusse".

Pärast kodumaale naasmist oli tal kohanemisraskusi: tal tuli otsida oma kohta uue süsteemi tingimustes ja õppida ülikoolis. Kõige kiuste lõpetas Salum 1959. aastal Tartu Riikliku Ülikooli vene filoloogina ja asus pedagoogilisele tööle.

1960. aastast oli ta üle 40 aasta seotud Viljandi Kultuurharidustöö Kooli ning selle järglastega. Salum õpetas vene ja balti kirjandust, teatriajalugu, eesti kultuurilugu ning genealoogiat. Lisaks pedagoogitööle oli ta aastatel 1961–1968 kaugõppeosakonna juhataja ning 1997–2003 Viljandi kultuurikolledži teadusnõukogu esimees. 2001. aastal sai ta Viljandi kultuurikolledži audoktoriks.

## Looming
Ta tõlkis vene luulet (eraldi raamatuna ilmus 1987. aastal Sergei Jessenini poeem "Anna Snegina", avaldas artikleid vene–eesti kirjandussuhetest ning uuris Ain Rannaleedi elu ja loomingut.

Ta kirjutas teatri- ja kirjanduskriitikat ning koostas seitse suguvõsalugu ja arvukalt loengukonspekte. 

Oma eluteest on Salum andnud üksikasjaliku ülevaate kaheköitelises mälestusteoses "Raiusin kõik raamatusse". See on noore mehe lugu, kelle elukäik sarnaneb tema kaasaegsete omadega. Autor jutustab siiralt oma maailmapildi ja -vaate kujunemisest, püüdlustest ja pettumustest, sõprusest ja armastusest.
### Artikleid
* Ants Salum: hindamatu raamatusari. Sakala, 18. jaanuar 2010

## Harrastused ja seltsielu
* 1961–1994 meeskoor Sakala laulja, koori juhatuse esimees (1973–1976 ja 1978–1985),
* 1975–1995 Eesti Raamatuühingu Viljandi osakonna esimees
* 1989–2012 Memento Viljandi ühenduse juhatuse esimees 
* 1990–1992 Eesti Kongressi liige 
* 1993–1996 Viljandi linnavolikogu liige ja kultuurikomisjoni esimees.

## Tunnustus
* 1989 – Eesti NSV teenelise kultuuritegelase aunimetus 
* 1999 – Riigivapi V klassi teenetemärk
* 2002 – Eesti Punase Risti V klassi teenetemärk
* 2003 – Viljandi linna teenetemärk

## Isiklikku
Salum oli kaks korda abielus. Tema esimene abikaasa oli kunstiajaloolane Linda Alekõrs. Ta on ajakirjanik Madis Salumi isa. Ta on ajakirjanike Piret Kooli ja Kärt Anvelti ning muusik Tanel Liibergi vanaisa.

## Viited

## Välislingid
*Eesti kommunismiohvrid 1940–1991
*Haud Viljandi Toome kalmistul
Marek Reinaas

**Marek Reinaas** (sündinud 21. märtsil 1971 Tallinnas) on eesti reklaamitegelane, ettevõtja ja poliitik, XV Riigikogu liige. 

Ta on reklaamifirma Zavod omanik ja tegevjuht ning ajalehe KesKus väljaandja.

Haridus: 

Tallinna Polütehnikum 1986–1988, elektronarvutusmasinad ja -seadmed; 
Tallinna 56. Keskkool 1989; 
Tartu Ülikool 1989–1992, õigusteadus. 

Töökohad: 

Telejaama Reklaamitelevisioon (RTV) reklaamiagent 1991–1992; telekanali EVTV müügidirektor 1993–1994; reklaamiagentuuri Vatson & Vatson juhatuse liige 1994–1996; reklaamiagentuuri Zavod Advertising juhatuse liige 1996–2022. 

Erakonna Eesti 200 juhatuse liige. 

Esinduskogud: 

XV Riigikogu liige (fraktsiooni esimees 2023, aseesimees 2023–2025, majanduskomisjoni esimees 2025– ); 
Tallinna Linnavolikogu liige 2021–2023. 

Muu tegevus 

*Eesti Rahvusringhäälingu nõukogu liige alates 2023. 
Olnud telesaadete saatejuht („Teletaip”, „Punker”, „Reisile minuga”). 

Huvialad: 
Kirjandus, teater, reisimine, turniiripokker. 

Ta oli 2005. aastast korraldatava Haapsalu Õudus- ja Fantaasiafilmide Festivali idee autor. 

Muuhulgas mängis ta teleseriaalis "Riigimehed" peigmeest. 

Aprillist 2019 on Reinaas erakonna Eesti 200 liige. Ta kandideeris 2023. aasta Riigikogu valimistel Eesti 200 nimekirjas Valimisringkonnas nr 2 (Kesklinna, Lasnamäe ja Pirita linnaosa). Ta kogus 2090 häält ja osutus valituks. 

Reinaas on Eesti Turniiripokkeri Föderatsiooni president ja kuulunud Eesti turniiripokkeri koondisse. 

Reinaas on vabaabielus, tal on üks laps.

## Viited
Berliet

**Berliet** oli sõiduautode, busside, veoautode ja militaarsõidukite tootja Prantsusmaal Vénissieux's Lyoni lähedal. 

Firma asutas Marius Berliet 1899. aastal ja see tegutses kuni 1967, mil Citroën selle üle võttis. Alates 1978 kuulub autotootjale Renault Trucks, Berliet' kaubamärk võeti käibelt maha.

Enne esimest maailmasõda toodeti peamiselt sõiduautosid, kuid sõja ajal suurenes riigi veoautode tellimus ja Berliet tootis Prantsuse armee jaoks 25 000 veokit Berliet CBA. 

Pärast sõda oli firma raskustes, kuid suutis neist välja tulla enne 1929.–1933. aasta majanduskriisi. Alates 1933. aastast toodeti neljasilindrilise mootoriga sõiduautosid, lisaks veokeid ja busse. Vichy valitsuse ajal tootis tehas mootoreid, mida müüdi ka Saksamaale. Seetõttu arestis Prantsuse valitsus pärast teist maailmasõda ettevõtte, kuni see 1949. aastal omanikele tagastati. 

Pärast tagastamist tootis Berliet veokeid ja busse. Kui omanikuks sai Michelin Group, siis ühendati Berliet 1967. aastal Citroëniga.

Maailmasõdadevahelisel ajal sõitis Eesti teedel kümmekond Berliet' sõiduautot, sama palju busse ja veoautosid. 1. jaanuaril 1940 oli Eestis liikvel kolm Berliet' sõiduautot ja üks tuletõrjeauto (neist vaid üks Tallinnas). Praeguseks on Eestis säilinud üks sõiduauto, mis on eksponeeritud Vihula mõisas ja arvele võetud tehnikamälestisena.

## Viited
Korotša

**Korotša** on linn Venemaal Belgorodi oblastis, Korotša rajooni halduskeskus. Asub Korotša jõe ääres, Belgorodist umbes 60 km kirde pool.

Kaitseks krimmitatarlaste rünnakute vastu ehitatud kindluse juurde tekkis asula 1638. aastal. 1708. aastal sai linnaõigused.

## Viited

## Välislingid
Tallinna Tööstushariduskeskus

**Tallinna Tööstushariduskeskus** on kutsekool Tallinnas.

Kooli direktor on Paul Alekand.

Kooli ajalugu ulatub 1983. aastasse. Siis alustas tegevust Tallinna 43. Kutsekeskkool, mis ühendati 1990 V. Klementi nimelise 32. Kutsekeskkooliga ja moodustati Tallinna Kergetööstuskool. Sinna liideti 1993. aastal ka Vanalinna Õmbluskool. Samuti alustas 1983. aastal tegevust Tallinna 42. Kutsekeskkool, kuhu liideti hiljem Tallinna 19. Tehnikakooli autoeriala ja mis nimetati algul ümber Tallinna Lilleküla Mehaanikakooliks ja siis Tallinna Mehaanikakooliks. Tallinna Kergetööstuskool ja Tallinna Mehaanikakool liideti 1999. aastal ning alates sama aasta 1. septembrist on kooli nimeks Tallinna Tööstushariduskeskus. Hiljem on kooliga liidetud ka Tallinna Kristiine Teeninduskool ja Tallinna Transpordikool.


Tallinna Tööstushariduskeskus 001-vaade-koolihoonele.jpg|Vaade koolihoonele
Tallinna Tööstushariduskeskus 003-robotitehnika-labor.jpg|Robotitehnika labor
Tallinna Tööstushariduskeskus 004-lehtmetalli-tookoda.jpg|Lehtmetalli töökoda
Tallinna Tööstushariduskeskus 005-omblusklass.jpg|Õmblusklass
Tallinna Tööstushariduskeskus 006-autokeretehnika-tookoda.jpg|Autoremonditöökoda
Tallinna Tööstushariduskeskus 007-logistika-ladu.jpg|Logistika ladu
Tallinna Tööstushariduskeskus 009-oppesalong.jpg|Õppesalong


## Viited

## Välislingid

* Koduleht
Kaberneeme tehnilise vaatluse post

**Kaberneeme tehnilise vaatluse post** oli NSV Liidu piirivalve Rakvere piirivalvesalga 12. piirivalvekordoni tehnilise vaatluse post  (vene keeles *ПТН, пост технического наблюдения*) Kaberneeme poolsaarel.

Piirivalvekordon tehnilise vaatluse postid olid varustatud, helgiheitjate *РП-15-1* ja mobiilsete jälgimissüsteemidega (*ПСНР, переносные станции наземной разведки* "Подъём" и "Кредо") ning radarisüsteemidega DON (*РЛС, радиолокационная станция* "ДОН")

Tehnilise vaatluse postist 200 m kagu pool asus Kaberneeme piirivalvekordon, mis lammutati 2009. aastal.

Fail:Kaberneeme tehnilise vaatluse post 3.jpg|Kaberneeme tehnilise vaatluse post
Fail:Kaberneeme tehnilise vaatluse post 2.jpg|Kaberneeme tehnilise vaatluse post
Fail:Kaberneeme tehnilise vaatluse post 1.jpg|Kaberneeme tehnilise vaatluse post
File:Kaberneeme tehnilise vaatluse post 5.jpg|Kaberneeme tehnilise vaatluse posti kaitsedott Kaberneeme poolsaare tipus


## Välislingid
*Kaberneeme tehnilise vaatluse post Harjumaal Jõelähtme vallas, Projekt „Eesti 20. sajandi (1870–1991) sõjalise ehituspärandi kaardistamine ja analüüs”. Koostajad: Ain Tähiste, Mart Mõniste. Kärdla 2018
Tšaadi sõjavägi

**Tšaadi sõjavägi** (araabia keeles *الجيش الوطني التشادي*, prantsuse keeles *Armée nationale tchadienne*) on Tšaadi vabariigi kaitsejõud. Kaitsejõud koosnevad armeest (maa- ja õhuvägi ning *[[Tšaadi rahvuslik gendarmerie|gendarmerie]]*), vabariigikaardist, kiirsekkumisjõududest, politseist ja asdasda. Praegu on Tšaadi sõjaväe põhiline eesmärk võidelda riigis üles tõusnud arvukate mässulistegrupeeringutega.

Tšaadi riigieelarvest moodustavad kaitsekulutused 2%.

## Viited
Kummaline raadiorõngas

**Kummaline raadiorõngas** (inglise keeles *odd radio circle*, ORC) on süvakosmoses avastatud tuhm objekt, mis on registreeritav ainult raadiosagedusel. 

2020. aasta juuli seisuga on neid avastatud neli. Raadiolainete pikkusvahemikus paistavad objektid ringikujulised, servad eredamad, ning meenutavad rõngassaari. Seni astronoomidele teada olevate andmete põhjal ei ole olnud võimalik objektide klassi ega täpset kaugust Maast määrata.

Kummalised raadiorõngad avastati 2019. aastal, kui uuriti ASKAP raadioteleskoopide kogutud andmestikku. Kui algselt kahtlustati võimalikke häireid teleskoopide töös, siis nähtuse olemasolu leidis kinnitust, kui sarnane raadiorõngas leiti ka Indias asuva raadioteleskoobi kogutud andmestikku uurides. Samuti kinnitasid raadiorõngaste olemasolu kordusvaatlused Australia Telescope Compact Array seadmetega.

## Vaata ka
*Raadioastronoomia
*Elektromagnetspekter

## Viited
Ifoghasi lahing

**Ifoghasi lahing** (ka **Tigharghâri lahing** või **Ametettai lahing**) oli Põhja-Mali konflikti lahing, mis leidis aset 18. veebruarist 31. märtsini 2013. Prantsusmaa ja Tšaadi sõjaväed võitlesid salafist-džihadistlike grupeeringutega, mida juhtisid Al-Qaeda islamistlikus Magribis ja Ansar Dine. Pärast varasemaid lüüasaamisi Konna ja Diabaly lahingutes taganesid džihadistid Timbuktust ja pagesid enda baasi Adrar des Ifoghasi Adrar Tigharghari mäel Kirde-Malis. Prantsusmaa väed asusid põgenevaid islamimässulisi jälitama ning taastasid kontrolli Tessaliti ja Aguel'hoci linnade üle. Tighargharil käivitati operatsioon Panther. 18. veebruaril alanud kokkupõrked toimusid peamiselt Ametettai orus. Terroristide väed sattusid kahe soomuskolonni vahele lõksu, Prantsuse väed tulid läänest ning Tšaadi väed idast. Jalgsirännakuga suutsid dessantväelased džihadiste üllatades võitlusesse põhjast sekkuda. Koalitsiooniväed vallutasid oru 3. märtsil ning džihadistid hakkasid Tighargharilt taanduma. Järgnevatel päevadel jätkusid vähemintensiivsed kokkupõrked. Sõjategevus lõppes 31. märtsil. Ifoghasi lahing oli Mali sõja pöördelahing, kuna terroristid kaotasid enda põhilise tugipunkti Sahelis ning lõviosa Mali armeelt või Liibüast saadud varustusest.

## Viited